CELEX: 62006TN0323
Language: el
Date: 2006-08-28 00:00:00
Title: Υπόθεση T-232/06: Προσφυγή/αγωγή της 28ης Αυγούστου 2006 — Ευρωπαϊκή Δυναμική κατά Επιτροπής

28.10.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 261/22
            
         Προσφυγή/αγωγή της 28ης Αυγούστου 2006 — Ευρωπαϊκή Δυναμική κατά Επιτροπής
   (Υπόθεση T-232/06)
   (2006/C 261/42)
   Γλώσσα διαδικασίας: η αγγλική
   Διάδικοι
   
      Προσφεύγουσα/ενάγουσα: Ευρωπαϊκή Δυναμική — Προηγμένα Συστήματα Τηλεπικοινωνιών Πληροφορικής και Τηλεματικής ΑΕ (Αθήνα, Ελλάδα) (εκπρόσωποι: Ν. Κορογιαννάκης και Ν. Κεραμιδάς, δικηγόροι)
   
      Καθής/εναγόμενη: Επιτροπή των Ευρωπαϊκών Κοινοτήτων
   Αιτήματα της προσφεύγουσας/ενάγουσας
   Η προσφεύγουσα/ενάγουσα (στο εξής: προσφεύγουσα) ζητεί από το Πρωτοδικείο:
   
               —
            
            
               να ακυρώσει την απόφαση της ΓΔ Φορολογίας και Τελωνειακής Ενώσεως (TAXUD) με την οποία δεν επελέγη η προσφορά της προσφεύγουσας και ανατέθηκε η εκτέλεση της συμβάσεως στον επιλεγέντα ανάδοχο·
            
         
               —
            
            
               να καταδικάσει τη ΓΔ Φορολογίας και Τελωνειακής Ενώσεως στην καταβολή των δικαστικών και άλλων εξόδων της προσφεύγουσας, ακόμη και αν απορριφθεί η υπό κρίση προσφυγή/αγωγή·
            
         
               —
            
            
               να υποχρεώσει τη ΓΔ Φορολογίας και Τελωνειακής Ενώσεως να αποκαταστήσει τη ζημία που υπέστη η προσφεύγουσα εξαιτίας της συμμετοχής της στη διαδικασία του επίμαχου διαγωνισμού.
            
         Ισχυρισμοί και κύρια επιχειρήματα
   Με την προσφυγή/αγωγή της η προσφεύγουσα ζητεί την ακύρωση της αποφάσεως της ΓΔ Φορολογίας και Τελωνειακής Ενώσεως, της 19ης Ιουνίου 2006, με την οποία απορρίφθηκε η προσφορά που υπέβαλε η προσφεύγουσα στο πλαίσιο ανοιχτής διαδικασίας κατόπιν της προσκλήσεως για την υποβολή προσφορών TAXUD/2005/AO-001 περί παροχής υπηρεσιών για τον καθορισμό προδιαγραφών, την ανάπτυξη, συντήρηση και υποστήριξη τελωνειακών συστημάτων πληροφορικής των σχεδίων πληροφορικής της Γενικής Διευθύνσεως Φορολογίας και Τελωνειακής Ενώσεως «CUST-DEV» (ΕΕ 2005/S 117-115222) και ανατέθηκε η εκτέλεση της συμβάσεως σε άλλον υποψήφιο.
   Προς στήριξη των αιτημάτων της, η προσφεύγουσα ισχυρίζεται ότι, στο πλαίσιο του εν λόγω διαγωνισμού, η ΓΔ Φορολογίας και Τελωνειακής Ενώσεως δεν τήρησε τις διαδικαστικές απαιτήσεις του δημοσιονομικού κανονισμού και των κανόνων εφαρμογής του, με αποτέλεσμα την άνιση μεταχείριση των υποψηφίων και την παραβίαση των αρχών της διαφάνειας και της χρηστής διοικήσεως. Επιπλέον, η απόφαση της ΓΔ Φορολογίας και Τελωνειακής Ενώσεως περιείχε προδήλως πεπλανημένες εκτιμήσεις και, κατά την προσφεύγουσα, υπερέβη κατά πολύ το περιθώριο εκτιμήσεως που διαθέτουν τα κοινοτικά όργανα κατά την αξιολόγηση των προσφορών.